
                                                                                                                 SAJTÓKÖZLEMÉNY
KOSÁRLABDA EDZŐ AMERIKÁBÓL
2009. május 7-11-ig Cristopher Jason Donelly, karizmatikus amerikai kosárlabda edző volt a Szentendrei Kosárlabda SE vendége. C.J. Donelly, a Keleti Part Egyetemi Kosárlabda Bajnokságának (NCAA) közismert alakja.
A repülőtérről egyenesen a Ferences Gimnázium tornacsarnokába érkezett, ahol a szentendrei JUNIOR csapatnak bemutató edzést tartott. Az esemény nyilvános volt, a terem karzatáról a szülők, a fiatalabb játékosok és a szentendrei kosárlabda kedvelő közönség kísérte figyelemmel C.J. Donelly bemutatkozását.

Donelly Úr elismerően nyilatkozott a fiatal játékosok technikai tudásáról és Bogdan Karaicic vezetőedző három éves munkájáról.  A jelenlévők az edzés láttán azonnal megértették, hogy miért olyan sikeres az amerikai kosárlabda, és miért olyan sikeres ország az USA.
C.J. Donelly munkalátogatásra érkezett hozzánk, célja felmérni a térség kosárlabda sportját és kiaknázni a benne rejlő lehetőségeket. A négy nap alatt szoros program keretében elkísérte a szentendrei fiatalokat Szerbiába, a szombati Novi Sad-i VIBA Liga fordulóra. Fogadta őt a VIBA Liga alapító elnöke Janko Lukovski, aki engedélyt adott a kosárlabda iskola, majd a helyi U 20-as csapat edzésének a megtekintésére. A látottak ámulatba ejtették az amerikai edzőt, estig ült a lelátón és jegyzetelt, ilyen hatékony, szervezett és eredményes utánpótlás nevelőmunkát még nem látott. A program további részében, megtekintette Budapesten az Enthernet Hegyvidék – Nyíregyháza és Zalaegerszegen a Zalaegerszeg – Dombóvár magyar első osztályú kosárlabda mérkőzéseket. Végül fogadta őt Sterbenz Tamás a Magyar Kosárlabdázók Országos Szövetség Technikai Bizottságának az elnöke. Közös nyilatkozatukban kiemelték, hogy a magyar kosárlabda sport minőségi javítása érdekében a legfontosabb lépés az utánpótlás edzők szakmai tudásának a fejlesztése. 
Cristopher Jason Donelly látogatása a Szentendrei Kosárlabda SE rövid történetének a legjelentősebb eseménye, amelynek értékét nagyban megnöveli az a tény, hogy a látogatás kifejezetten sikeres volt. C.J. Donelly megköszönte Szentendrének az elvégzett szervezőmunkát és hosszú távú együttműködést ígért csapatunknak.
Dr. Kovács Ferenc
A Szentendrei Kosárlabda SE

